Diari Oficial de la Generalitat Valenciana


Sumari del DOGV 8704, del 24-12-2019 (2019/12376)

RESOLUCIÓ de 17 de desembre de 2019, del conseller d'Economia Sostenible, Sectors Productius, Comerç i Treball, per la qual s'actualitzen les quanties de les compensacions derivades de l'exercici de la funció arbitral prevista en el Decret 63/2018, de 18 de maig, d'indemnitzacions i compensacions pels procediments arbitrals d'impugnacions en matèria electoral a òrgans de representació laboral.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8704

Data del DOGV
:   24-12-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/12279


Data del document
:   17-12-2019

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball

RESOLUCIÓ de 17 de desembre de 2019, del conseller d'Economia Sostenible, Sectors Productius, Comerç i Treball, per la qual s'actualitzen les quanties de les compensacions derivades de l'exercici de la funció arbitral prevista en el Decret 63/2018, de 18 de maig, d'indemnitzacions i compensacions pels procediments arbitrals d'impugnacions en matèria electoral a òrgans de representació laboral. [2019/12442]  
  
  
Mitjançant el Decret 63/2018, de 18 de maig, es van regular les compensacions econòmiques a les persones que exercisquen la funció arbitral en la Comunitat Valenciana, en els procediments de reclamacions derivats dels processos electorals a òrgans de representació dels treballadors, previstos en el Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors, i del personal al servei de les administracions públiques vinculat a aquestes a través d'una relació de caràcter administratiu o estatutària, d'acord amb el que s'estableix en el Reial decret legislatiu 5/2015, de 30 d'octubre, pel qual s'aprova l'Estatut Bàsic de l'Empleat públic, i altres normes de desplegament i aplicació.  
  
L'article 4.1 del Decret 63/2018, de 18 de maig, va establir la quantia de la compensació econòmica en els següents imports: 180 euros, quan el procediment arbitral finalitze mitjançant laude, i 105 euros si el procediment arbitral finalitza sense laude, per produir-se acord entre les parts, desistiment de la persona impugnant o aplanament de la impugnada.  
D'altra banda, la disposició addicional única del Decret 63/2018, de 18 de maig, determina que les quanties de les compensacions econòmiques derivades de l'exercici de la funció arbitral que s'hi preveu s'actualitzaran anualment a partir de l'any de l'entrada en vigor, en la mateixa proporció que les retribucions del personal funcionarial de l'Administració de la Generalitat. En aquest sentit, s'ha de tindre en compte, en primer lloc, que després de la prèvia publicació del Reial Decret llei 24/2018, de 21 de desembre, pel qual s'aproven mesures urgents en matèria de retribucions en l'àmbit del sector públic, el Decret llei 1/2019, de 18 de gener, del Consell, va modificar la Llei 28/2018, de 28 de desembre, de pressupostos de la Generalitat per a l'exercici 2019, amb la finalitat de traslladar, de manera urgent i immediata, els criteris i exigències establits per l'Estat quant a les polítiques de despeses de personal a l'àmbit de la Generalitat i assegurar l'actualització de les retribucions del personal al servei d'aquesta en el marc de les previsions contingudes en l'esmentat Reial decret llei.  
En el que ací escau ressaltar, l'esmentat Decret llei 1/2019, de 18 de gener, del Consell, va reformar, entre altres preceptes, l'article 28.1 de la Llei 28/2018, de 28 de desembre, de pressupostos de la Generalitat per a l'exercici 2019, i li va donar la següent redacció: «1. L'any 2019, les retribucions del personal al servei de les diferents entitats o subjectes a què es refereix l'article 27 d'aquesta llei no podran experimentar un increment global superior al 2,25 % respecte a les vigents a 31 de desembre de 2018, en termes d'homogeneïtat per als dos períodes de comparació, tant pel que respecta a efectius de personal com a l'antiguitat d'aquest.» La lectura i l'aplicació conjuntes d'aquest incís i de l'article 27.b de la Llei 28/2018, de 28 de desembre, fan que la reforma referida siga d'aplicació expressa al personal de l'Administració de la Generalitat.  
Amb posterioritat, en el Diari Oficial de la Generalitat Valenciana número 8676, de 13 de novembre de 2019, es va publicar l'Acord de 8 de novembre de 2019, del Consell, d'aprovació d'un increment salarial addicional en les retribucions del personal al servei del sector públic de la Generalitat en aplicació del Decret llei 1/2019. D'acord amb l'apartat primer de l'acord esmentat, en relació amb el que es preveu en la disposició addicional tercera del mencionat decret llei, s'aprova, amb efectes de l'1 de juliol de 2019, un increment salarial del 0,25 % en les retribucions del personal inclòs en l'àmbit subjectiu del títol III, «Despeses de personal», de la Llei 28/2018, de 28 de desembre, de pressupostos de la Generalitat per a l'exercici 2019.  
Per tant, és procedent actualitzar les quanties de les compensacions econòmiques derivades de l'exercici de la funció arbitral, previstes en el Decret 63/2018, de 18 de maig, amb la finalitat d'incrementar-les en un 2,25 % per al període comprés entre l'1 de gener i el 30 de juny de 2019, i en un 2,50 % per al període comprés entre l'1 de juliol i el 31 de desembre d'aquest mateix any.  
En conseqüència, atés que es tracta únicament d'actualitzar en el sentit indicat els imports establits inicialment en l'article 4.1 del Decret 63/2018, de 18 de maig, sense introduir cap canvi en el règim jurídic de les indemnitzacions i compensacions pels procediments arbitrals d'impugnacions en matèria electoral a òrgans de representació laboral, és procedent adequar les quanties a través d'aquesta resolució, tenint en compte que la disposició final primera del Decret 63/2018, de 18 de maig, faculta a la persona titular de la conselleria competent en matèria de treball per a adoptar les disposicions necessàries per a desplegar-lo i executar-lo.  
Vista la normativa esmentada, en relació amb l'article 9 del Decret 5/2019, de 16 de juny, del president de la Generalitat, pel qual es determinen el número i la denominació de les conselleries, i les seues atribucions, així com amb l'article 107 del Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, resolc:  
  
Primer  
Actualitzar, en la mateixa proporció que les retribucions del personal funcionarial de l'Administració de la Generalitat per a l'any 2019, les quanties de les compensacions derivades de l'exercici de la funció arbitral previstes en l'article 4.1 del Decret 63/2018, de 18 de maig, de 2018, d'indemnitzacions i compensacions pels procediments arbitrals d'impugnacions en matèria electoral a òrgans de representació laboral, que queden establides en els següents imports:  
1. Compensacions corresponents a procediments arbitrals finalitzats entre l'1 de gener i el 30 de juny de 2019:  
a) 184,05 euros, si el procediment arbitral va finalitzar mitjançant laude.  
b) 107,36 euros, si el procediment arbitral va finalitzar sense laude, per produir-se acord entre les parts, desistiment de la persona impugnant o aplanament de la impugnada.  
2. Compensacions corresponents a procediments arbitrals finalitzats entre l'1 de juliol i el 31 de desembre de 2019:  
a) 184,50 euros, si el procediment arbitral finalitza mitjançant laude.  
b) 107,62 euros, si el procediment arbitral finalitza sense laude, per produir-se acord entre les parts, desistiment de la persona impugnant o aplanament de la impugnada.  
  
Segon  
En les sol·licituds de compensacions econòmiques que es presenten a partir de la publicació d'aquesta resolució en el Diari Oficial de la Generalitat Valenciana, hauran de fer-se constar els corresponents imports actualitzats.  
  
Tercer  
Ordenar la publicació d'aquesta resolució en el Diari Oficial de la Generalitat Valenciana.  
  
Contra la present resolució, que posa fi a la via administrativa, podrà interposar-se, amb caràcter potestatiu, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, un recurs de reposició davant del mateix òrgan que l'ha dictada, en el termini d'un mes a comptar des de l'endemà de la publicació, sense perjudici de poder interposar, directament, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació, de conformitat amb el que es preveu en l'article 46 de la Llei 29/1998, de 13 de juliol, reguladora de la jurisdicció-contenciós administrativa.  
  
València, 17 de desembre de 2019.- El conseller d'Economia Sostenible, Sectors Productius, Comerç i Treball: Rafael Climent González.